# Кристијан Лазарев, коментар по Предлог-законот за образование на возрасни

Септември 2024

Овие коментари во суштина се иницијатива за вклучување на рехабилитациски програми како компонента во Законот за образование на возрасни, што сакам да го аргументирам преку следнава кратка анализа.

Имено, Ако ЗСО вели дека процентот на лица со попреченост од 0 до 100 години е помеѓу 10 и 15 проценти, истата таа организација и многу други овој процент го зголемуваат на 25 до 30 % веднаш штом ќе ги исклучат младите под 18 години. Ова укажува дека адресирање на предизвиците што настануваат со стекнатата попреченост, а не само со вродената е уште поважно прашање за државата од она што се адресира со законите за основно и средно образование. Значи 1 од 4 луѓе над 18 години стекнува некаква попреченост во некој дел од неговиот живот, а потоа во државата нема никакви центри (со исклучок на некои здруженија и невладини), каде што тој може да се рехабилитира и повторно да се врати на работа стекнувајќи некои специфични вештини, како користење компјутер со читач на екран, или изучување знаковен јазик или ориентација во простор и слично. Затоа и АВРСМ детектира толку голема невработеност помеѓу лицата со попреченост.

Поради тоа овој проблем мора да почне да се адресира, а овој предлог-закон е добра можност за тоа. Да се внесе во него рехабилитациска рамка и државата да си основа неколку државни институции, дали во тесна соработка со Државните средни училишта со ресурсен центар, дали преку националните сојузи на лица со попреченост, дали на трет начин, меѓутоа ако се продолжи со овој начин буџетот за социјални надоместоци, гарантирана минимална помош, инвалидска пензија само ќе расте како што населението ќе старее во наредните децении.

Од случувањата на терен можам да споделам дека во моментов ако некој стекне попреченост на 30, 40, 50 години, прво престанува да придонесува во компанијата/институцијата каде што работел, а второ почнува да побарува, во прв план гарантирана минимална помош, а потоа многу често и се активира правото за користење на инвалидска пензија. Познавам еден куп средновечни луѓе што не се рехабилитирале за да се стекнат со специфични вештини и живеат од надоместоците и од инвалидската пензија што по мене е најлошото можно решение, прво за нив, бидејќи така социјално се изолираат, им се влошува и менталното, потоа и физичкото здравје, а потоа последици трпи и државниот буџет и буџетот на ПИОМ, МЗ итн. Затоа ова мора да се обмисли и внесе во системот, а дали овој закон е вистинското место, мене ми личи дека е, но оставам на вас како стручни законодавци да одлучите во кој дел ќе го решите ова прашање. Јас само ќе потсетам дека:

1. Стапката на стекната попреченост е многу поголема од вродената попреченост и изнесува околу една четвртина од населението кога ќе се исклучат оние под 18 години.
2. Бројни истражувања на светско ниво покажуваат дека колку државата повеќе вложува во програми за рехабилитација на лицата со стекната попреченост, толку е поголем процентот на нивно враќање на работните места и продолжување во активно придонесување кон растот на БДП.
3. Да не се заборави и Конвенцијата за правата на лицата со попреченост и членот 26 во неа кој се однесува точно на обврската на државите потписнички да основаат хабилитациски и рехабилитациски програми и центри за лицата со попреченост, а Македонија е земја потписничка од 2011.
4. Ако лицата со попреченост успешно се рехабилитираат и останат на работните места, тие ќе продолжат да внесуваат во ПИОМ, а не да изнесуваат.
5. Социјализацијата, подоброто ментално здравје и квалитетот на живот на вработените лица со попреченост е многукратно повисока наспрема на невработените.

Од мене толку, оставам на вас да го инкорпорирате овој предлог доколку сметате дека е значаен.